Man se lyk ná oggendstap gevindArgieffoto: pixabay.com Volgens die Nasionale Seereddingsinstituut (NSRI) is die instituut se Hermanus-bemanning en reddingswerkers van die Wes-Kaapse nooddienste Saterdag omstreeks 13:45 na ŉ strand in Kleinmond ontbied. Die man, in sy 60s, het die oggend soos gewoonlik met sy hond op die strand gaan stap, maar nie teruggekeer nie. Sy familie het alarm gemaak en ŉ soektog is van stapel gestuur. Die hond is gevind waar dit alleen op die strand rondgeloop het. Reddingswerkers en familielede het al langs die kuslyn en tussen die sandduine na die man gesoek. Die man se liggaam is kort daarna in die see gevind waar dit in vlak water gedryf het. Hy is op die toneel dood verklaar. Lt.kol. André Traut, woordvoerder van die polisie, het bevestig dat ‘n geregtelike doodsondersoek begin is. Die oorledene se naam kon nog nie bekendgemaak word nie.